OPEK davlatlari neft qazib olishni 2018-yilning oxiriga qadar qisqartirishi mumkin

OPEK davlatlari hamda neft ishlab chiqaruvchi yana 11 mamlakat 30-noyabr kuni Venada bo‘lib o‘tadigan uchrashuvda 2018-yilning oxirigacha neft qazib chiqarishni qisqartirish bitimini uzaytirishi mumkin. Bu haqda Venesuela neft vaziri Euloxio del Pino Boliviyaga gaz eksport qiluvchi mamlakatlar forumi doirasida ma’lum qildi, deb xabar berdi “Vedomosti”.

“Ha, biz buni muhokama qilmoqdamiz”, — deya jurnalistlar savoliga javob berdi del Pino. Uning so‘zlariga ko‘ra, dunyo bo‘yicha ortiqcha zaxiralar 100 million barreldan ko‘proqni tashkil qilmoqda. “Kelgusi mavsumda ushbu darajani pasaytirishga ulgurmasligimiz mutlaqo ayon. Shuning uchun kelgusi haftada ushbu qaror qabul qilinishi mumkin”, — deya oydinlik kiritadi vazir.